Алишер Солиев

Алишер Солиев Алиҷонович  (зод. 1973, Душанбе) — дирижёр, мутриб (кларнетнавоз ва саксофоннавоз) ва ходими фарҳангии Тоҷикистон. Директори Коллеҷи санъати шаҳри Душанбе ба номи Аҳмад Бобоқулов (аз соли 2024). Дорандаи медали «Хизмати шоиста».

 Зиндагинома 
Алишер Солиев соли 1973 дар шаҳри Душанбе дар оилаи ҳунарманд ба дунё омадааст. Падараш — Алиҷон Солиев, Ҳунарпешаи шоистаи Тоҷикистон, яке аз чеҳраҳои шинохтаи санъати мусиқии тоҷик буд. Алишер таҳсилоти ибтидоии мусиқиро дар Мактаби мусиқии №2-и шаҳри Душанбе оғоз намуда, баъдан ба Омӯзишгоҳи мусиқии шаҳри Душанбе (ҳоло Коллеҷи санъати ба номи А. Бобоқулов) дохил шуд ва онро соли 1992 хатм кард.

 Таҳсилоти олӣ 
 Соли 1992 ба Донишкадаи давлатии санъати Тоҷикистон ба номи Мирзо Турсунзода дохил шуда, то соли 1995 он ҷо таҳсил кард.
 Бинобар вазъи сиёсии кишвар ба Консерваторияи давлатии Тошканд ба номи М. Ашрафӣ интиқол ёфт ва онро соли 1997 бо ихтисоси кларнетнавоз хатм намуд.
 Соли 2013 тариқи квотаи президентӣ ба Консерваторияи давлатии Санкт-Петербург ба номи Римский-Корсаков дохил шуда, дар соли 2018 риштаи дирижёрии симфониро хатм намуд.

 Фаъолияти касбӣ 
Фаъолияти кории худро ҳанӯз замони донишҷӯӣ дар оркестри Театри мусиқии драмавии ба номи Муқимии шаҳри Тошканд (1995—2003) оғоз кардааст.
Пас аз баргашт ба Ватан, дар Филармонияи давлатии Тоҷикистон ва Мактаб-интернати миёнаи махсуси мусиқии ба номи М. Атоев ба ҳайси мутриб ва омӯзгор кор кард.

 2009—2011: Муовини роҳбари Оркестри созҳои нафасии Гвардияи миллии Ҷумҳурии Тоҷикистон ва дирижёри ин оркестр.
 2011—2013: Муовини директори Театри давлатии академии опера ва балети ба номи Садриддин Айнӣ.
 Аз соли 2017: Дирижёри Муассисаи давлатии «Оркестри давлатии симфонӣ»-и Дастгоҳи иҷроияи Президенти Ҷумҳурии Тоҷикистон.
 2024: Бо фармони Вазири фарҳанг директори Коллеҷи санъати ба номи Аҳмад Бобоқулов таъин гардид.

 Фаъолияти ҳунарӣ 
Алишер Солиев на танҳо ҳамчун мусиқинавоз, балки ҳамчун овозхон ва актёр низ истеъдоди худро нишон додааст. Ӯ дар чандин филмҳо нақшҳои асосиро бозидааст:
 «Гули сангин» (2009, коргардон Ҳалим Сангин) — нақши асосӣ.
 «Телеграмма» (коргардон Искандар Усмонов) — нақши асосӣ.
 «Петербург – шаҳри кушода барои ҳама» (2017, мустанад) — нақши худаш.

Дар соҳаи овозхонӣ суруди ӯ бо номи «Лайлохонум» дар солҳои 2000-ум ба яке аз хитҳои замон табдил ёфта буд.

 Ҷоизаҳо 
 Шоҳҷоизаи (Гран-при) озмуни ҷумҳуриявии «Навниҳолони боғи санъат» (1992).
 Медали «Хизмати шоиста» (2020) — барои саҳми арзанда дар рушди фарҳанги кишвар.

 Эзоҳ 

 Пайвандҳои беруна 
 Алишер Солиев: Муваффақият аз дуои модар аст
 Дирижёри ҷавони тоҷик дар Санкт-Петербург

Гурӯҳ:Мусиқинавозони Тоҷикистон
Гурӯҳ:Дирижёрони Тоҷикистон
Гурӯҳ:Актёрҳои Тоҷикистон
Гурӯҳ:Зодагони Душанбе
Гурӯҳ:Зодагони 1973